Lykie wel dié van ontvoerde 1-jarige | Netwerk24
Lykie wel dié van ontvoerde 1-jarige
Deur Susan Cilliers 14 Februarie 2020 11:28
Die familie van Mpho Kgoroyagira het haar Vrydagoggend uitgeken nadat die eenjarige meisie se lyk Donderdag in 'n oop erf in die Jouberton-township naby Klerksdorp gekry is.
Kol. Adéle Myburgh, polisiewoordvoerder in Noordwes, het dit Vrydagoggend bevestig. Mpho se lykie is onder 'n klip versteek en het reeds begin ontbind.
Sy is op 1 Februarie tydens 'n inbraak ontvoer.
Haar lykie is gevind: Mpho Kgoroyagira (1).
"Volgens haar 22-jarige ma het sy en Mpho in haar kêrel se huis gelê en slaap, toe sy wakker word en 'n onbekende man in die kamer sien," het Myburgh gesê.
Die man het Mpho glo gegryp en weggehardloop. 'n Selfoon van die ma se vriend is na bewering tydens die voorval gesteel.
Sowat 50 lede van die plaaslike gemeenskap, wat na die kind help soek het, het Donderdag omstreeks 10:00 op die lyk afgekom, naby die plek waar Mpho ontvoer is.
Lt.genl. Sello Kwena, polisiekommissaris in Noordwes, het die gemeenskap van Jouberton bedank vir hul ondersteuning en hulp in die soektog na Mpho. Hy het die gebeure skerp veroordeel en beloof die polisie sal hard werk om te sorg dat die misdadiger verantwoordelik vir hierdie "sinnelose moord" agter tralies beland.
Die polisie ondersoek 'n saak van moord. Niemand is nog in hegtenis geneem nie.
Enigiemand met inligting kan kapt. Kagiso Disipi, die ondersoekbeampte, by 082 856 1748 bel. Inligting kan ook anoniem verskaf word deur die MySAPS-app of deur die Stopmisdaadnommer, 08600 10111, te bel.